open-index/open-wikipedia-markdown huggingface dataset:
Ari sonder mobil

**Ari sonder mobil** (hurup Arab Gundul: هارى سوندر موبيل; singketan: ASM; basa Inggris: *Car Free Day*) entu dijadiin bakal suar ke orang-orang bakal nurunin ketagian masarakat bakal maké mobil atawa motor perorangan. Di Jakarta, ari sonder mobil digelar pertama kali tanggal 23 Mèi 2002. Enni kegiatan digelar ama Koalisi LSM Lingkungan bakal jadi tempat penampungan masarakat punya suara dalem pengejaan belèt pemerèntah.

Ari sonder mobil pada mulanya digelar di ari Ahad nyang paling akhir saban bulan di Jakarta. Enni kegiatan lamanya 8 jem deri jem 6 ampé jem 2 siang, cuman lantaran seambrek sesambat deri masarakat, akhirnya ari Ahad tanggal 26 April 2009 dipendèkin jadi 2 jem. Taon 2011, penggelaran ari sonder mobil mingkin nambah jadi sebulan dua kali. Terusannya, tanggal 13 Mèi 2012 ari sonder mobil digelar sebulan empat kali deri jem 6 ampé jem 11.

Enni di bawah daptar jalanan di Jakarta nyang ada punya ari sonder mobil (Saban ari Ahad deri jem 6 ampé jem 11):

# Semua kotip/trap propinsi: Jl. Jènderal Sudirman ampé Jl. M.H. Thamrin (deri perapatan Thamrin-Médan Merdéka Kulon ampé Bunderan Senayan).
# Jakarta Sintrem: Jl. Lètjèn Suprapto (deri perapatan Cempaka Mas ampé perapatan FO Galur).
# Jakarta Kidul: Jl. Sisingamangaraja (deri bunderan Senayan ampé perapatan CSW).
# Jakarta Kulon: Betawi Lama.
# Jakarta Wètan: Jl. Pemuda (deri perapatan Arion ampé perapatan Pemuda-Bekasi Raya).
# Jakarta Lor: Jl. Boulevard Kelapa Gading (deri bunderan La Plazza ampé tugu Summarècon)

## Ruju'an
Arkansas

**Arkansas** (hurup Arab Gundul: اركنسس; Inggris: *Arkansas* /ˈɑːrkənsɔː/) atawa **Arkansa** (hurup Arab Gundul: اركنسا), poyokannya *Land of Opportunity* "Tana Peruntungan" atawa *The Natural State* "Negeri Alamiah", ièlah atu negeri di Amrik Serèkat.. Dia punya hopstad ama kota paling gedénya ièlah Litelrok. Di sènsus tahon 2020, kerèken ada 3.013.756 orang nyang ngejedog di Arkansas.

## Ruju'an
Arkimèdès

**Arkimèdès deri Sarakusa** (hurup Arab Gundul: ; ) (idupnya sekitar 287 SM–212 SM) ada atu èlmuwan Yunani Kuna. Dia orang entu penemu, ahli èlmu palak, ama ahli matimatika. Dia lahir di kota Sarakusa, di Sisilia.

Babanya entu Pidias, atu ahli èlmu palak, èn barangkali dia masup di kuarga raja Sirakusa. Itu waktu, Sarakusa ada atu kota Yunani nyang kaya di pinggiran Sisilia. Pas Arkimèdès kurang lebi 10 tahon umurnya, dia pegi deri Sarakusa bakal belajar di Iskandariah, Mesir. Dia beguru di Iklidès punya sekolahan. Kaga' ditauin tètèk bengèknya Arkimèdès punya keidupan apa dia pernah kawin ama punya anak apa kaga.

Pas orang Romèn nyerang Sarakusa, dia pada nyandak Arkimèdès biar pada bisa belajar ama dia. Sekitar dua tahonan abisnya, dia ngegambar diagram matimatika di pasir èn ngeja gondok atu soldadu Romèn dengen nolak ketemu ama jèndral Romèn ampé dia ngerampungin tu masalah. Tu orang Romawi malah ngebunuh dia. Orang kata, dia punya kata-kata pengabisan entu, "Ontong ganggu gua punya lingkeran!".

## Ruju'an
Arisona

**Arisona** (hurup Arab Gundul: اريزونة; Inggris: *Arizona* /ˌærɪˈzoʊnə/; Nabaho: *Hoozdo Hahoodzo* [hoː˥z̥to˩ ha˩hoː˩tso˩; O'odam: *Alĭ ṣonak* [ˈaɭi̥ ˈʂɔnak]) ièlah atu negeri di Amrik Serèkat, percisnya di Amrik Serèkat Kidul-wètan. Ni negeri – negeri paling gedé nomer 6 èn paling ngebadeg penjogrognya nomer 14 deri seantéro 50 negeri. Dia punya ibu negeri nama Pènik. Arisona entu bagèan deri daèrah Huk Empat nyang Utah ada di blèlir, Kolorado di belah lor-wètan, èn Mèksiko Baru di blètan. Nah kalo, negeri nyang watesan laènnya ada Nèwada di belah lor-kulon, Kaliporni di bekulon, èn negeri-negeri Mèksiko nama Sonora ama Kaliporni Bawah di bekidul ama di belah kidul-kulonnya.

## Ruju'an
Artapel

**Artapel** (hurup Arab Gundul: ارتفل; Indonésia: *kentang*; Welanda: *aardappel*) atawa **ubi tapel** (hurup Arab Gundul: اوبى تفل) atawa **ubi kembili** (hurup Arab Gundul: اوبى كمبيلى) atawa **kentang** (hurup Arab Gundul: کنتڠ) ya'entu tanaman deri ''Solanaceae'' nyang ada punya umbi batang nyang kena dimakan. Ni umbi nyang jadi makanan pokoknya orang Èropa sekarang, walopun aslinya mah didatengin deri Amrik Kidul.

## Ruju'an
Artapel gorèng

**Artapel gorèng** (hurup Arab Gundul: ارتفل ݢوريڠ) atawa **kentang gorèng** (hurup Arab Gundul: کنتڠ ݢوريڠ) atawa **ubi tapel gorèng** (hurup Arab Gundul: اوبى تفل ݢوريڠ; Inggris Amrik Lor: *french fries*; Inggris Britani: *chips*; Inggris Hindi: *finger chips*) nya'entu atu gorèngan artapel nyang dipotong tipis-tipis. Dasarannya deri mana masing dicèkcokin. Cara ngejanya entu tibang motong tipis-tipis itu kentang, ngeringin, terus digorèng dah. Biasanya, artapel gorèng digorèngnya gorèng kelem. Artapel gorèng juga' bisa dipanggang di open. Orang kita biasanya makan artapel gorèng paké cocolan kaya' caos, èns. Atawa, kalo orang luar biasanya juga' bisa ditomprokin di dalem roti tomprok, hamberger, setik, èns.

Artapel gorèng biasanya didagangin di warung-warung tinggal madang kaya' Mèkdi, A&W, èns.

## Ruju'an
Artur Aristakisyan

**Artur bin Sarkis Aristakisyan** (hurup Arab Gundul: ارتور بن سرکس اريستاکسيان; Rus: Арту́р Сарки́сович Аристакися́н *Artúr Sarkísovič Aristakisyán*; lair 1 Oktober 1961 di Kisinèp, KSS Moldawi, Uni Sowièt) entu atu tukang ngarahin pèlem, tukang ngarahin lakon, èn tukang sènter pèlem Rus èn Moldawi.

Dia orang – mualip pèlem "Dedampal" («Ладони») èn "Tempat di Bumi" («Место на земле») nyang ni pèlem dapet segabreg-gabreg pengargaan di banyak keriaan antérobangsa. Dia juga' ngeja ma'mal nama Sekolah Tamsil «Школа притч».

## Ruju'an
Asdud

**Asdud** (hurup Arab Gundul: اسدود; Arab: اشدود‎‎ *Ašdūd* atawa إسدود *Isdūd*; Ibrani: אַשְׁדּוֹד *Ašdôḏ*) entu atu kota cedèkan Seraèl nyang di dia punya negara paling gedé nomer enem. Asdud entu bandar paling gedé di Seraèl punya wilayah bètakan, bahna ada barang 60%-nya deri barang-barang imporan tu negara liwatnya liwat ni kota.

## Ruju'an
Asgabad

**Asgabad** (hurup Arab Gundul: عشق آباد; Turkmèn: *Aşgabat* [ɑʃɢɑˈbɑt]; Parsi: عشق‌آباد *Ešqābād*), dulunya **Poltorat** (hurup Arab Gundul: فولتورات; Rus: Полтора́цк *Poltoratsk* [pəltɐˈratsk]) prak 1919 ampé 1927, entu hopstad ama kota paling gedénya Turkmènistan. Ni adanya di antara Gurun Karakum èn rèndèngan gunung Kopédag di Asia Tenga, deketnya wates Iran–Turkmènistan. Ni kota penjogrognya ada 1.030.063 orang (sènsus 2022).

## Ruju'an
Asia

**Asia** (hurup Arab Gundul: اسيا) entu benua nyang dia punya jenggar paling lèbar èn pengambreknya paling ngebadeg di dunia. Jenggarnya segedé 44,579,000 km2 atawa sepantes ama 29,5% deri kabèhan muka bumi. Asia kena dibelèk jadi beberapa bagèan, nya'entu: Asia Wètan, Asia Kidul-wètan, Asia Kidul, Asia Kulon, Asia Tengah, ama Asia Lor. Adapun jumblah penduduknya kira-kira 4,164,252,000 atawa sembabad ama 60% jumblah kabèhan pengambrek bumi. Kiblik Ra'yat Tiongkok ièlah negara nyang dia punya jumblah pengambrek banyak sendiri di benua Asia èn dunia dengen jumblah pengambrek barang 1,35 miliar. Jumblah negara di Asia ada 48 negaraan.

## Negara èn wilayah tanggungan
Wilayah tanggungan atawa daèrah husus di bawah ni biasanya ada nama negara penanggung nyang dalem gupitan ( ).

## Ruju'an
Aristo

**Aristo** atawa **Irasatu** (hurup Arab Gundul ; ; Stagira, Makèdoni, 384 SM – Kalkis, Èuboia, Yunani, 7 Maret 322 SM) atawa **Aristotélès** atawa **Aristotalès** (hurup Arab Gundul ) entu pilsup Yunani. Dia salah atu pilsup nyang penting di peradaban Kulon punya sejarah. Aristo banyak nulis kitap, èn sebagèan dia punya tulisan masing ada ampé sekarang. Aristo juga' pernah jadi Iskandar Agung punya mursid pas dia masing bocah.

## Ruju'an
Arpa

**Arpa** (hurup Arab Gundul: ارف) entu alat gending nyang digenjrèng senarnya. Ni – alat gending genjrèng paling gedé nomer dua kalu di orkès. Arpa udah ada semprakan tahon 4000 SM kapan orang-orang Mesir pada maké itu arpa di tempat suci. Orang-orang Serani sering ngegambarin malaèkat maènin arpa di Sorga.

## Ruju'an
Asia Kidul-wètan

**Asia Kidul-wètan** (hurup Arap Gundul: اسيا كيدول-ويتن) entu salah atu bagèan deri benua Asia, nyang nglingkup negara di belah kidulnya Cina, belah kulonnya Papua Nugini, belah lornya Ostrali, ama belah wètannya Negeri Hindi. Ni daèrah letaknya di wilayah papagan lèmpèng-lèmpèng bumi, ya'entu lèmpèng Èurasia ama Indo-Ostrali. Mangkanya, ni benua sering kena lindu èn gableg gunung api setumbra. 

Asia Kidul-wètan kena dibagi jadi dua bagèan, ya'entu Asia Kidul-wètan Daratan (basa Inggris: *Mainland Southeast Asia*) nyang ngeliputin Birma, Muang-Tay, Laos, Kemboja, Piètnam, ama Semenanjung Malaya (Malésia Kulon). Nah, kalo Asia Kidul-Wètan Pulo (basa Inggris: *Maritime Southeast Asia*) entu ngeliputin Indonésia, Singapur, Malésia Wètan (Sabah èn Serawak), Bruné Darussalam, Pilipénen, Timor Wètan, ama Pulo Natal.

Luasnya ni wilayah kira-kira 4,500,000 km2, atawa sama ama 3% luasnya daratan bumi, sedeng penduduknya banyaknya kira-kira 610,000,000 atawa 8,8% jumblah penduduknya bumi, dengen dia punya kepadetan 135.6 orang/km2. Agama nyang paling banyak dianut entu Islam ama Buddha. Selaèn entu, ada juga' Krèsten. Bagèn begitu, banyak juga' laèn-laèn agama nyang dianut ama masarakatnya, misalnya agama Hindu ama kepercayaan asli setempat.

## Daptar negara
Ada 11 negara nyang masup wilayah Asia Kidul-wètan:

#Birma, sintremnya Naypyidaw
#Bruné Darussalam, sintremnya Bandar Seri Begawan
#Indonésia, sintremnya Jakarta
#Kemboja, sintremnya Phnom Penh
#Laos, sintremnya Wiang Cendana
#Malésia, sintremnya Kuala Lumpur
#Muang-Tay, sintremnya Bangkok
#Piètnam, sintrem Hanoi
#Pilipénen, sintremnya Manila
#Singapur, sintremnya Singapur
#Timor Wètan, sintremnya Dili
Asia Wètan

**Asia Wètan** (hurup Arab Gundul: اسيا ويتن) entu atu anakwilayah di Asia nyang luasnya kira-kira 11.840.000 km²  atawa 15 persèn deri entu benua.

## Ruju'an
Askelan

**Askelan** (hurup Arab Gundul: عسقلان; Arab: عَسْقَلَان *ʿAsqalān*; Ibrani: אַשְׁקְלוֹן *ʾAšqəlôn*) entu atu kota pesisir nyang adanya di wilayah cedèkan Seraèl, pasnya di Kedemangan Kidul lingir Panté Laot Tenga. Ni kota adanya 50 kilomèter (30 mil) di bekidulnya Tal Abib, ama 13 kilomèter (8 mil) di blèlirnya wates peminggiran ama Jalur Gajah.

## Ruju'an
Asoka

**Asoka** (IAST: Aśoka; sek. 304 – 232 SM), atawa bekèn di masarakat sebagé Asoka Ageng, entu Kaèsar Morya Magada ketiga di anakbenua Hindi selamanya sekitaran 268 entuk 232 SM. Dia punya kuasa nglingkup sebagèan besar anakbenua Hindi, ngampar deri bekulon nyang sekarang Apganistan ampé belètan nyang sekarang Benggaladésa, dengen dia punya hopstad nama Pataliputra. Sebagé atu wali Buda, dia dinisbatin gableg rol penting dalem penjeprahan agama Buda di mana-mana Asia jaman kolot.
Aspal

**Aspal** (hurup Arab Gundul: اسفل) atawa **bitumèn** (hurup Arab Gundul: بيتومن) entu atu caèran nyang kentel, lèngkèt, lagi item atawa separolepeg, nyang ampir kabèhannya deri minyak bumi. Ni ada dalem bentuk minyak bumi nyang paling menta èn ada juga' dalem berapa bentuk jat alamiah.

Paèdah paling utamanya – bakal ngeja jalan, nyang dicampur ama "tetambahan" (pasir, kerikil, batu remuk, èns.), biar itu jalan mulus punya. Namanya si macem-macem, bisa **aspal** (hurup Arab Gundul: اسفل), **pèk** (hurup Arab Gundul: فک), **tèr** (hurup Arab Gundul: تر).

Aspal nyang caèr sering digero tèr. Tèr juga' dipaké bakal résin taneman. Adapun aspal nyang lepeg digeronya pèk.

Bagèn kata blok aspal atawa pèk kiatannya lepeg, ni masing bisa mili, cuman pelan dah milinya.

## Ruju'an
Astana

**Astana** (hurup Arab Gundul: ;   ;   ), dulu namanya **Nur-Sultan** (hurup Arab Gundul: ), **Akmolinsk**, **Tselinograd**, èn **Akmola**, entu hopstadnya Kasakstan. Ni kota ngejegreg di bantaran Kali Isim, di jeronya Daèrah Akmola, biar kata dibestir jadi kota dengen kewontenan istimèwa kebelèk deri daèrah laènnya. Laporan ancer-ancer resmi tahon 2022 punya kata, katanya, ada 1.350.228 orang nyang ngejogrog di jero wates kota.

## Ruju'an
Asèrbaijan

**Asèrbaijan** (hurup Arab Gundul: اذربيجان; Asèri: *Azərbaycan*) atawa **Adèrbaijan** (hurup Arab Gundul: اذربيجان) atawa resminya **Kiblik** **Asèrbaijan** (hurup Arab Gundul: کبليک اذربيجان; Asèri: *Azərbaycan Respublikası*) entu atu negara di wilayah Kaukasus Kidul Èurasia. Ni negara tetanggaan ama Ruslan di lor, Géorgi ama Lemènder di kulon, Iran di kidul, èn Laot Kaspi di wètan. Dia punya hopstad – Baku.

Asèrbaijan juga beserènta Kiblik Otonom Nahicèwan, atu wilayah cempètan, nyang jiranan ama Lemènder di blèlir ama blètan, Iran di beludik ama bekulon, èn Turki di belah lor-kulon.

Asèrbaijan punya tana ada di Asia ama Èropa. Artinya, ni negara – negara Èurasia.

Lebi deri 90%-nya orang-orang deri kaum Asèrbaijani. Ada juga' minoritèt laènnya, antara laèn kaum Rus, Géorgi, ama laèn-laèn minoritèt. Wèt Dasar Asèrbaijan kaga' nyebutin adanya agama resmi. Walakin, Selam Si'ah, sejau ni, agama nyang paling banyak di ni negara, dirikutin ama Selam Ahlusunah. Ada juga' minoritèt Serani (umumnya Ortodok Wètan), Yahudi (utamanya Askènasi), ahnostik, ama kaga' betuhan.

## Ruju'an
Ateez

**Ateez** (bacaannya: eɪ-tiˈz) (basa Koréa: 에이티즈; bacaannya: Eitijeu, dicitak gedé) entu paguyuban gending asal Koréa Kidul nyang dikeja ama KQ Entertainment. Enni paguyuban ada punya anggota 8 orang, nya'entu Hongjoong, Seonghwa, Yunho, Yeosang, San, Mingi, Wooyoung, dan Jongho. Ateez langsir  di tanggal 24 Oktober 2018 dengan album cilik *Treasure EP.1: All to Zero*. Di tanggal 2 November 2018, Ateez nampilin tembang *Pirate King* di acara KBS2 Music Bank.
Ati

**Ati** (hurup Arab Gundul: اتى) atawa **limpa** (hurup Arab Gundul: لمفه) entu orhan utama nyang cuman ada di héwan tulang geger nyang nglakonin ngebadeg guna pemboncosan racun mahluk idup, èn pengejaan jat puti telor, serènta biokimia nyang dibutuhin bakal penyernaan èn pertumbuan. Ati adanya di rongga bero' belah kanan, pasnya di bawahnya keleng dada. Ati juga' masup jadi alat penguaran sebab ngebantu gerinjel punya guna dengen mecahin berapa senyawa nyang sipatnya racun èn ngasilin amonia, uréa, èn asem urat dengen ngambil paèdah jat cekèk deri asem amino. Ni prosès pengobètan senyawa racun ama hati digeronya prosès pemboncosan racun.

## Ruju'an
Atmospir (atuan)

**Atmospir pakem** (hurup Arab Gundul: اتموسفير فاکم) (perlambagan: **atm**) entu atuan tekenan nyang dita'rip sebagé 101325 Pa (1,01325 bar). Ni atuan kotan-kotan dipaké bakal jadi tekenan pakem.

## Ruju'an
Atène

**Atène** (hurup Arab Gundul: اتينه; Yunani: Αθήνα *Athina*; Yunani Kuna: Ἀθῆναι *Athēnai*) ièlah Yunani punya hopstad. Ni kota penjogrognya ada barang 643.452 orang di kotanya (per tahon 2021). Cuman, kalu digabregin juga' ama penjogrog nyang pada ngejogrog di gutekan mètropolitannya, ada 3.638.281 orang per tahon 2021. Atène juga' jadi sintrem atur banda, budaya, ama pulitik Yunani.

## Ruju'an
Aus

**Aus** (hurup Arab Gundul: أوس) atawa **hanaang** (hurup Arab Gundul: هانأڠ) entu giroh bakal minum aèr bakal ngasilin kebutuan héwan bakal nenggag. Enni entu penting bakal keseimbangan caèran. Enni nimbul lantaran kurang caèran atawa penambaan natrium. Kalo-kalo jumblah aèr di jero awak di bawah wates atawa natriumnya ketinggian, utek bakal nerka perobaan dara èn nandain jadi hawa-hawa aus.

Kurang pinum teterusan bisa jadiin penyakit berat, cuman sokanan dijuntrungin ama sakit ginjal èn *neurologis*. Hawa aus nyang kebina-bina bisa dibilang *polidipsia*. Bebarengan ama pipis teterusan bisa dibilang *poliuria*, meureunan enni tu ada terkaan ngarah ke *diabetes mellitus*.

## Ruju'an
Awak

**Awak** (hurup Arab Gundul: اواق; ; ) atawa **badan** (hurup Arab Gundul: بدن) atawa **iba** (hurup Arab Gundul: ايب) entu bagian jisim (*fisik*) dari mahluk idup.

## Ruju'an
Awan

**Awan** (hurup Arab Gundul: اوان) atawa **méga** (hurup Arab Gundul: ميݢا) atawa **ampak-ampak** (hurup Arab Gundul: امفق٢) atawa **teduh** (hurup Arab Gundul: تدوه) atawa **gelagah** (hurup Arab Gundul: ݢلاݢه) entu uap aèr di atmospir (langit) nyang udah ngembun jadi kècèsan aèr kecit atawa balur ès nyang nongol dalem bentuk nyang kiatan di atas tanah.

## Ruju'an
Ayam

**Ayam** (hurup Arab Gundul: أيم; Latèn: *Gallus gallus domesticus*) ya'entu hewan bentuk burung nyang dipiara bakal diambil daging, telor, ama bulunya.

## Ruju'an
Ayam kentaki

**Ayam kentaki** (hurup Arab Gundul: ايم کنتاکى) atawa **prèt ciken** (hurup Arab Gundul: فرت چيکن) atawa **ayam tepung** (hurup Arab Gundul: ايم تفوڠ) entu makanan nyang bikinnya deri daging ayam dibelèk-belèk, terus ditepungin paké tepung bumbu atawa adonan èncèr èn digorèng paké panci, gorèng cemplung, gorèng teken, atawa gorèng udara. Tepung roti nambahin gebu itu adonan di luarnya ayam sementara dagingnya tetep nyemek di jeronya. Biasanya, ayam nyang dipaké entu ayam gedé.

Adapun warung makan nyang dia punya jontrot – ayam kentaki antara laèn Kaèpci, Mèkdi, ama A&W.

## Ruju'an
Ayu Ting Ting

**Ayu Rosmalina** (hurup Arap gundul: ايو روسمالينة) atawa bekènnya **Ayu Ting Ting** (hurup Arap gundul: ايو تيڠ٢) ya'entu biduan dangdut, tukang halo-halo, tukang banyol, èn pelakon nyang lair di Dèpok, Jawa Kulon. Salah atu dia punya lagu nyang mashur judulnya *Alamat Palsu* (2006).

## Ruju'an
Aèr

**Aèr** (hurup Arab Gundul: اير) atawa **toya** (hurup Arab Gundul: توي) atawa **cai** (hurup Arab Gundul: چائى) (H2O) entu jat kimia nyang bening, kaga' berasa, kaga' bauan, ama ampir kaga' keliran nyang nglingkup barang 71% deri Bumi punya muka.

## Ruju'an
Aèr anta

**Aèr anta** (hurup Arab Gundul: اير انتا) ièlah kacukan antara aèr tawar ama aèr laot (aèr asin) Kalu tu gadar garem nyang ada di aèr selèter entu barang antara 0,5 gram ampé 30 gram, mangka ni aèr digero aèr anta. Kalu lebi ya namanya aèr asin.

Aèr anta ditemuin di daèrah-daèrah muara èn ngelah keroncètan mahluk idup sendèwèk. Berapa jenis ikan nyang lumbrah di Indonésia nyang idup di aèr anta entu ikan bandeng.

## Ruju'an
Aèr asin

**Aèr asin** (hurup Arab Gundul: اير اسين) lebi sokanan artinya aèr laot ama laotan. Ni aèr juga' digero *aèr laot*. Aèr asin entu petunjangnya aèr tawar.

Aèr asin ada garemnya. Kita mah kadanan minum aèr asin bahnanya garem ngeja kita kurang aèr (*dehidrasi*). Kita punya iba bakal keilangan lebi banyak aèr nyang diminum nyang bisa-bisa gering juntrungannya. Cuman, banyak jenis ikan, héwan, ama taneman nyang macem-macem pating idup di aèr asin. Garem laot dikeja tibang ngesatin aèr asin.

Aèr asin dipaké bakal ngeja atawa ngawètin makanan.

Pas ngukur garem di aèr, ahli èlmu bisa bilang nyang dia pada lagi nguji keasinannya.

## Ruju'an
Aèr belanda

**Aèr belanda** atawa **aèr blanda** (hurup Arab Gundul: اير بلندا; Indonésia: *air soda*) atawa istilah nyang rada bekelimanya **aèr karbonisir** (hurup Arab Gundul: اير کربونيسير; Indonésia: *air berkarbonasi*) ada atu aèr tawar nyang dikasi gas karbon dioksidanya. Tu gas larut dah tu di dalem tu aèr. Mangkanya, tu aèr pas diminum ada rasa-rasa sret-sretnya pating platas-pletus di lida. Minuman èntèng, kaya' Coca-Cola, Sprite, Fanta, èns., entu masup ke ni katègori aèr belanda, sebab èmang ada gasnya ni aèr pada. Adapun prosès nglarutin tu gas karbon dioksidanya digeronya sebagé prosès **karbonasi** (hurup Arab Gundul: کربوناسى; Inggris: *carbonation*) nyang hasilnya ada asem karbonat.

Bakal ngeja aèr belanda di ruma butuh alat kusus. Jadi, kaga' bisa sembarangan segala gas èlpiji atawa angin bakal ngompa ban disemprotin ke aèr. Gagal nyang ada ituh.

Prosès karbonasi bisa juga' kejadiannya alamiah bakal ngasilin aèr mineral karbonisir. Selaèn entu, bir ama anggur homer (*wine*) juga' dikarbonisir liwat prosès permèntasi atawa pengragian.

Aèr belanda pertama kali ditemuin ama Joseph Pristly dalem tahon 1767.

## Ruju'an
Aèr klonyo

**Aèr klonyo** (hurup Arab Gundul: اير کلوڽو; Prasman: ***Eau de Cologne*** 'aèr deri Kèlen') atawa **aèr wangi** (hurup Arab Gundul: اير واڠى) ada satu peralatan bebersih, minyak wangi ala Kèlen, Negeri Dèt. Wayah gini, ni istilah dipaké bakal ramuan wewangian dengen kegantingan sekitaran 2-5% minyak asiri. Aèr klonyo bisa' dipaké lanang atawa wadon.

## Bahan
Di bahan dasar sulingan ètanolnya (70-90%), aèr klonyo ngandung campuran miyak sitrus, masup juga sitrun, jeruk tanjah, jeruk bèrgamot, jeruk limo, jeruk manis, èn néroli. Aèr klonyo juga' bisa ngandung lapèndel, rosemarèn, tèm, minyak daon jeruk, èn melati.

## Sejarah

Aèr klonyo entu minyak wangi spirtus-sitrus nyang diluncurin di Kèlen tahon 1709 ama Giovanni Maria Farina (1685-1766), atu ahli minyak wangi Itali dari Santa Maria Maggiore Valle Vigezzo, Itali. Tahon 1708, Farina nyuratin abangnya Jean Baptiste: "Nih, gua udah nemuin wewangian nyang ngèlingin gua ama pagi musim kembang di Itali, kembang narsis gunung, èn mekaran jeruk abisnya ujan". Mangka, dia namain dah tu wewangian *Eau de Cologne*, lantaran dia punya tempat tinggalnya nyang baru itu waktu. 

Aèr klonyo nyang asli nyang diramu ama Farina, awalnya, cuman dipaké jadi minyak wangi biasa èn dianter-anterin ke "ampir orang priyayi punya rumah di Èropa".  Dia punya kegapaan bakal ngasilin atu wewangian nyang ajeg nyang ngandung lusinan saritunggal itu waktu jadi sènsasi. Pas perdagangan bébas udah diterepin di Kèlen ama Pemerèntahan Prasman selamanya tahon 1797, keberasilan aèr klonyo mancing bejibun-jibun pengusaha punya minat bakal ngejual dia punya minyak wangi bikinannya paké nama *Eau de Cologne*, hata juga' bawa-bawa nama Farina. 

Giovanni Maria Farina punya racikan udah diproduksi di Kèlen sedari tahon 1709 ama maskepé Farina *gegenüber* (tèhenoper) dem Jülichs-Platz èn ampé sekarang masing jadi resia. Dia punya toko di Obenmarspforten buka' tahon 1709 èn sekarang jadi pabrik wewangian paling bangkot seantèro dunia. Aèr klonyo laènnya, kaya' Klonyo 4711 nyang mashur, dinamain deri dia punya lokasi di Jalan Glockengasse no. 4711, èn ada punya nama sama, cuman béda bau doang. Tahon 1806, Jean Marie Joseph Farina, Giovanni Maria Farina (1685–1766) punya cicit misan, ngebuka' usaha dagang minyak wangi di Parés nyang entarnya ngembang jadi Roger & Gallet, nyang ada punya hak bakal *Eau de Cologne extra vielle* 'aèr klonyo lebi tua', sebagé bédaannya deri *Eau de Cologne* deri Kèlen. 

*Eau de Cologne* atawa aèr klonyo sekarang jadi istilah umum. 

## Ruju'an
Aèr peju

**Aèr peju** (hurup Arab Gundul: اير فجو) atawa **aèr mani** (hurup Arab Gundul: اير منى) atawa entu caèran nyang ngeboyong sèl-sèl mani nyang dikencrot ama alat-alat perjima'an lanang. peju punya guna ièlah bakal nganterin sèl-sèl peju ngebuahin sèl telor nyang dihasilin ama wadon. Adapun prosès penguaran aèr peju dalem kewontenan biasa disebutnya kencrotan.

## Ruju'an
Aèr serani

**Aèr serani** (hurup Arab Gundul: اير صرانى atawa اير سرانى; Indonésia: *minuman beralkohol*) ada atu minuman nyang ada kandungan alkohol jenis ètanolnya, barang 0,5% atawa lebi. Kalu di masarakat punya basa, sokanan juga' dipaké istilah **minuman keras**. Alkohol nyang dipaké di minuman entu jenis ètanol atawa alkohol tulèn. Alkohol tulèn umumnya dikeja liwat cara nama pengragian. Di cara pengragian, kuman ngrobah gula bakal ngeja ètanol atawa cuka. Kalo paké laèn-laèn jenis alkohol, nyang ada malah kasi orang keliwat tèler atawa malah bisa jadi paèh dah tu. Jadi, nyang kena dipaké cuman alkohol tulèn. Lantaran bakal minuman nyang dipaké cuman ètanol doang, mangka kata "alkohol" di mari pasti ngruju'nya cuman ke ètanol doang.

Aèr serani ada banyak macemnya, contonya: wiski, wodkah, gin, bir, brèndi, arak, ciu, anggur mèra, èns. Biasanya, ni juga' ada bekaètan ama budaya di masing-masing tempat. Di Betawi, jenis-jenis aèr serani nyang paling mashur entu antara laèn: ciu, arak, tuak, brèndi, bir, ama wiski. Cuman, tiga nyang belakangan disebut entu biasanya bekèn di kalangan orang-orang Welanda atawa orang-orang beduit doang. Saban macem aèr serani ada punya gadar alkoholnya masing-masing. Misalnya, secara umum, aèr serani kebagi dalem tiga kelompok:

* Bir, *mead* (atawa mède atawa aèr serani madu), ama sider (atawa aèr serani apel) (biasanya ampé 15% gadarnya)
* Anggur ama saké (12–20% gadarnya), èn
* Spirtus (20% atawa lebi gadarnya, alkohol sulingan).

## Asal-muasal kata
Kata "aèr serani" di dalem basa Betawi lèterleknya artinya 'aèr Nasrani' atawa 'aèr Krèsten', sebab jaman dulu èmang nyang sering minum ni aèr entu orang-orang Welanda nyang mayoritètnya agamanya – agama Serani. Tapi mah sebenernya, kaga' cuman orang Serani aja nyang sering minum ni aèr, tapi juga' orang-orang kita nyang au èmang kaga' ngejalanin agama Selam bener-bener, au èmang dia bukan orang Selam.

## Ruju'an
Aèr tawar

**Aèr tawar** (hurup Arab Gundul: اير تاور) entu aèr nyang kaga' rasanya. Ciri-ciri kandungan jat dalem aèr tawar petunjang ama aèr asin. Aèr tawar kaga' gableg banyak teneban garem ama teneban lelumbèn di dalemnya.

Kapan kita bilang *aèr tawar*, kita mah sokanan marannya ke aèr nyang deri sumur, sètu, kali, salju, atawa ès. Aèr tawar juga' artinya aèr nyang kena ama aman bakal jadi minuman bakal manusia. Aèr deri laotan ama laot anu ngerobyok garem Natrium kloride (NaCl)-nya jadinya tu aèr asin betul nyang kadanan dipaké bakal aèr minum bakal manusia bahna kena ngresepin caèran awak di jero darah manusia liwat kantong nasi.

## Ruju'an
Babelan, Bekasi Kabupatèn

**Babelan** entuh atu kecamatan di wilayah Bekasi Kabupatèn, Propinsi Jawa Kulon, Indonésiah. Ni kecamatan Babelan punya jembar barang 28,05 km² ama gableg penjogrog 283.551 orang pas taon 2021, nyang mana lanangah ada 141.652 orang ama wadonah 141.899 orang.

## Ruju’an

## Ruju’an
Bacot

**Bacot** (hurup Arab Gundul: باچوت) atawa **mulut** (hurup Arab Gundul: مولوت) atawa **cocot** (hurup Arab Gundul: چوچوت) atawa **cangkem**(hurup Arab Gundul: چڠکم) atawa **bangus** (hurup Arab Gundul: باڠوس) atawa **congor** (hurup Arab Gundul: چوڠور) atawa **cungap** (hurup Arab Gundul: چوڠف) entu ablagan di muka èn bagèan pertama deri sistim penyernaan. Ni tempat di mana makanan dikamus-kamus. Mulut gableg gigi bakal ngamus-ngamus makanan.

Selaènnya dia punya rol utama dalem awalnya sistim penyeraan, orang punya mulut entu gableg ngomong. Lida, bibir, èn rahang, nyang bagèan deri mulut, dibutuin kanggo bakal ngasilin macem-macem suara dalem basa manusia. Orang juga' bisa ngesun ama ngasi unjuk dia punya perangsaan paké dia punya mulut.

## Ruju'an
Badug

**Badug** (hurup Arab Gundul: بادوݢ) atawa **baduk** (hurup Arab Gundul: بادوق) atawa **tanduk** (hurup Arab Gundul: تندوق) entu bagèan awak deri berapa binatang nyang njelot deri dia punya pala. Badug gableg banyak kératin di dalemnya, jat puti telor nyang juga' ada di manusia punya rambut ama kuku. Ni kératin ama jat puti telor ngegulung nglingkerin tulang nyang ada di dalemnya.

Adapun héwan-héwan kecit punya badug namanya **sungut** (hurup Arab Gundul: سوڠوت).

## Ruju'an
Bagawadgita

**Bagawadgita** (basa Sangsekerta: भगवद्गीता, penglatinan: *Bhagavad-gītā*, lèt. 'Tembang Begawan'), atawa kadang disingket Gita (IAST: *gītā*), entu suhup Hindu nyang isinya 700 ayat, masing Mahabarata punya bagèan gènèng. Ni ada di pasal 23–40, jus 6 deri Mahabarata, nama Bismaparwa (basa Sangsekerta: भीष्मपर्व *Bhīṣmaparva*). Ni suhup tarihnya semprakan seponggahan kedua deri 1000 tahon pertama SM. Kalo orang Hindu punya anggep, ni dirèken sebagé atu naskah suci dalem igama Hindu.
Bagdad

**Bagdad** (hurup Arab Gundul: بغداد; Arab: بغداد *Baghdād*) ièlah hopstadnya Irak nyang ada di Propinsi Bagdad. Ni kota – kota paling gedé nomer dua di Wètan Tenga abisnya Kahirah. Adapun penjogrognya tahon 2022 diancer-ancer ada 9.126.755 orang. Ada di lingir Kali Dajelah di 33°20 lor dan 44°26 wètan, ni kota dulunya tau jadi sintrem guwernemèn Kekalipahan Abasiah serènta jadi sintrem Jaman Selam Mentèr di Asia Kulon.

## Ruju'an
Bahama

**Bahama** (hurup Arab Gundul: بهامة; Inggris: *The Bahamas*) atawa resminya **Pesema'muran Bahama** (hurup Arab Gundul: فسمعموران بهامة; Inggris: *Commonwealth of The Bahamas* atawa entu negara kepuloan nyang letaknya di Karaiben, di Amrik Lor. Ni negara punya hopstad Naso. Ni negara jenggar kabèhannya 13.878  km2 (5.358 mi2). Di sono, ada barang 400.516 orang doangan nyang tinggal di mari. Adapun dia punya basa resminya entu basa Inggris, cuman basa daèrahnya entu basa Peranakan Bahama.

## Ruju'an
Babakan

**Babakan** (hurup Arab Gundul: بابقن) ièlah krèdongan bongkot tumbuan kayu, kaya' pu'un. Babakan nglindungin pu'un. Laèn babakan, laèn juga' tu pu'un kiatannya, bisa alus kè', bisa radak kè', kelirnya juga' bisa roncèt. Babakan entu lapisan luarannya bongkot.

## Ruju'an
Baba Krèp si Kepiting

**Baba Krèp si Kepiting** (urup Arab Gundul: باب کريب سکفيتڠ) atawa nama aslinya **Eugene Harold Krabs** (urup Arab Gundul: يوجن هارولد کريبس) entu tokoh boongan deri pèlem cèmen deri Amrik, ya'entu *SpongeBop SquarePants*. Baba Krèp disuarain ama Clancy Brown. Baba Krèp awal-awalnya nongtot dalem umrup jajalan "*Help Wanted*" di tanggal 1 Méi 1999. Baba Krèp dikeja ama Stephen Hillenburg.

## Penokohan dalem cerita
Baba Krèp mègang èn ngopènin atu ruma makan nyang namanya the Krusty Krab. The Krusty Krab entu ruma makan tinggal madang nyang letaknya di Bikini Bottom. Baba Krèp tinggal di Jangkar karatan ama anaknya Pel si Paus. Pel si Paus entu paus pala kotak. Baba Krèp demen bat ama duit, cuman dia orangnya bo'ol kuning.

## Ruju'an
Bahrén

**Bahrén** (hurup Arab Gundul: بحرين; Arab: بحرين *Baḥrain*) atawa resminya **Kerajaan Bahrén** (hurup Arab Gundul: كراجأن بحرين; Arab: مملكة بحرين *Mamlakat Baḥrain*) entu atu negara pulo di Telok Arab. Arab Saudi entu negara nyang ada di bekulonnya èn kejuntrung ama Bahrén liwat Sasak Raja Pahad èn Katar di bekidulnya di Telok Parsi. Jembatan Persahabatan Katar-Bahrén belon dibangung, cuman bakal ngubungin Bahrén ke Katar sebagé sasak ajeg paling panjang di dunia. Katar ama Bahrén ngelah bendèra nyang medu gambarnya, cuman kelirnya rada laèn, bahna Katar punya warna entu mèra-tua, kalo Bahrén – mèra pentèr. Dia punya ibu negara – Manamah.

## Ruju'an
Bahu

**Bahu** (hurup Arab Gundul: ) atawa **bau** (hurup Arab Gundul: ) atawa **pundak** (hurup Arab Gundul: ) atawa **pundang** (hurup Arab Gundul: ) atawa **taktak** (hurup Arab Gundul: ) entu bagèan awak binatang nété' nyang nompo' lèèr. Di orang, bahu adanya di antara geger ama lèèr èn ada di bagèan belakang (*dorsal*). Di kebanyakan binatang, bahu adanya di bagèan atasnya tungké depan.

Bahu entu bagèan awak nyang sering jadi tempat bakal nyèndèrin beban nyang disènggèt atawa disengklèk.

## Ruju'an
Baku

**Baku** (hurup Arab Gundul: ; Asèrbaijan: *Bakı*) ièlah ibu negeri sekalian jadi kota paling gedé di Asèrbaijan dengen penjogrog secuplek 2.293.100 orang (2020). Ni kota juga' jadi kota paling gedé di pesisir Laot Kaspi èn Kaukasus.

## Ruju'an
Balak pakem

**Balak pakem** (hurup Arab Gundul: بالق فاکم) entu ukuran ahlak dengen ngebikin peniléan bakal penglakon nyang béda, nyang aturannya medu dalem atu kejadian atawa barang nyang medu, malah dipatok laèn nyang kaga' ajeg, kaga' adil, ama dèngdèt. Jadinya, kaya' sekarepé dèwèk matoknya entu.

## Ruju'an
Bali

**Bali** (hurup Arab Gundul: ; ; ) entu atu propinsi nyang ada di Indonésia. Dia punya hopstad nama Dénpasar. Propinsi Bali adanya di bekulonnya Kepuloan Nusa Tenggara. Pas awal-awal Indonésia baru merdéka, ni pulo masup ke Propinsi Sunda Kecil nyang hopstadnya di Singaraja. Sekarang, itu propinsi kebelèk jadi tiga, nya'entu Bali, Nusa Tenggara Kulon, èn Nusa Tenggara Wètan. Dalem tahon 2020, orang di Propinsi Bali jumblahnya 4.317.404 orang nyang kepadetannya 747 orang/km2.

## Ruju'an
Balur

**Balur** (hurup Arab Gundul: بالور; Indonésia: *kristal* atawa *hablur*) atawa **pelumban** (hurup Arab Gundul: فلمبن) atawa **nilur** (hurup Arab Gundul: نيلور) ièlah atu padetan nya'entu atum, molèkul, atawa ion nyang pengejanya ditelepek èn sorotnya ngulang-ngulang nglèbar tiga dimènsi. Umumnya, jat caèr ngeja balur pas kena prosès pemadetan. Di kewontenan nyang ilok, hasilnya bisa jadi balur tunggal, nyang kabèhan atum-atum padetannya "kepasang" di atu telepekan balur nyang sama. Sementara entu, umumnya, banyakan balur oncog-oncong kekeja jadinya padetan *polikristalin*.

## Ruju'an
Balèg

**Balèg** (hurup Arab Gundul: ) entu kejadian nyang kejadian ama bocah punya awak nyang ngerobah dia jadi orang gedé. Balèg biasanya ampé empat apa lima tahon punya lama. Walakin, nyang orang kata "ngliwatin masa-masa balèg", balèg nyang ni maksudnya barang dua tahon pertama. Entakonoh, orang kotan-kotan paké istilah baru gedé, bagèn kata' percis pisan. Lanang kè', wadon kè' bakal ngliwatin balèg. Dia jadi pada bisa jima' èn ngeja bebenjit sendèwèk. Bocah dara jadi bisa tèkdung ama gableg bayi. Pas wayah balèg, bocah entong punya awak mulain ngeja aèr peju, èn bisa ngecrotin itu peju deri jakarnya, nyang bakalan kuar kalu lagi ser-seran atawa begèr. Kalu dia jima' ama bocah dara, maksudnya dia nglakonin penjebolan ke parji ama ngecrotin di dalemnya, mangka dia bisa ngebuntingin tu bocah dara.

## Ruju'an
Bambang Pamungkas

**Bambang Pamungkas** (hurup Arab Gundul: بمبڠ فموڠكس) atawa "cara Betawinya" **Bangbang Pamungkas** (hurup Arab Gundul: بڠبڠ فموڠكس) (lahir di Salatiga, Jawa Tengah, 10 Juni 1980) dulunya atu sepèler bola tendang Indonésia. Lagito pas maèn, dia punya posisi maèn jadi penyerang. Dia dulu mashur maèn di Jakarta punya kleb kebanggaan Persija Jakarta èn juga' tim sional Indonésia. Sekarang, dia mah udah pangsiun maèn bola. Semprakan tahon 2020 ampé 2022, dia jadi penglatih di kleb Persija Jakarta.

## Ruju'an
Banaspati

**Banaspati** (hurup Arab Gundul: بانسفاتى) ya'entu sétan atawa roh jahat nyang bentukannya kaya bola api. Enni mahluk lajimnya tebrang deri atu tempat ke tempat laèn kaya bola api nyang nyala-nyala. Enni banaspati – èlmu santèt nyang tinggi cuman kalo salah-salah bisa bikin enni banaspati balik ke nyang nyantèt. Banaspati bakal ngebakar sapa aja nyang ganggu. Enni banaspati lajim ditemuin di pulo Jawa èn Kalimantan.

## Ruju'an
Bandar Seri Begawan

**Bandar Seri Begawan** (hurup Arab Gundul: بندر سرى بݢاوان; Melayu: *Bandar Seri Begawan*) atawa bisa juga' dipèndèkin jadi **BSB** ièlah Bruné Darussalam punya ibu negeri. Ni kota – laèn diri, bahna ada atu kampung nama Kampung Ayer, nyang ada punya rumah dikeja di atasnya baturan èn ngejenggar ampé laot kira-kira 500 m-an.

## Ruju'an
Bandung Kabupatèn

**Bandung Kabupatèn** entu atu kabupatèn nyang ada di Propinsi Jawa Kulon. Ni kabupatèn punya sintrem guwernemèn ada di Soréang. Ni kabupatèn ngejenggar ampé 1.768 km2 dengen kepadetan penduduknya 2.055 orang/km2. Ada 3.633.437 orang nyang tinggal di mari.

## Ruju'an
Bandung Kota

**Bandung Kota** entu atu kota nyang ada di Propinsi Jawa Kulon. Ni kota ngejenggar ampé 167,31 km2 dengen kepadetan penduduknya 15.051 orang/km2. Ada 2.518.260 orang nyang tinggal di mari.

## Ruju'an
Bangkahulu

**Bangkahulu** (hurup Arab Gundul: بڠکاهولو; Indonésia: *Bengkulu*) atawa bekèn juga' **Bengkulu** (hurup Arab Gundul: بڠکاهولو; Melayu Bengkulu: بڠکولو *Bengkulu*; hurup Ulu: ꥏꤷꥍꤰꥈꤾꥈ; hurup Rejang: ꤷꥍꥏꤰꥈꤾꥈ) entu atu propinsi nyang ada di Pulo Sumatra, Indonésia. Ni propinsi Bangkahulu punya hopstad ada di Bangkahulu Kota. Adapun ni propinsi adanya di belah kidul-kulonnya Pulo Sumatra èn di lingir panté kulon bagèan kidulnya itu pulo nyang watesan langsung ama Propinsi Sumatra Kulon, Jambi, Sumatra Kidul, èn Lampung di sekulilingnya. Dalem tahon 2020, ni propinsi punya jumblah penduduk – 2.091.314 orang dengen kepadetan 105 orang/km2.

## Ruju'an
Bangkahulu Inggris

**Bangkahulu Inggris** (Inggris: *British Bencoolen*) entu Kumpeni Hindia Inggris (EIC) punya daèrah nyang ngelotlot entuk ampir 800 km (500 mil) di lingiran panté kidul-kulonnya Sumatra èn kepancer di gutekan nyang ini wayah digeronya Bangkahulu Kota. Kumpeni Hindia Inggris ngejejegin dèwèk di sono tahon 1685, èn tahon 1714 ngebangun Bèntèng Marlborough di sono. Dato'-dato' setempat pada ngijinin Kumpeni Hindia Inggris ngebangun palang dada bakal malangin dia punya pemukiman deri Welanda.
Bangkahulu Kota

**Bangkahulu Kota** entu atu kota nyang ada di Propinsi Bangkahulu. Ni kota ngejenggar ampé 152 km2 dengen kepadetan penduduknya 2.400 orang/km2. Ada 371.828 orang nyang tinggal di mari.
Bangkis

**Bangkis** (hurup Arab Gundul: بڠكس) entu kuarnya udara nyang kejadiannya liwat idung èn mulut.

## Ruju'an
Bangkok

**Bangkok** (hurup Arab Gundul: بڠکوق) atawa **Kota Déwa Mahanegara** (hurup Arab Gundul: کوتا ديوا مهانݢارا; Siam: กรุงเทพมหานคร *Krung Thep Maha Nakhon* [krūŋ tʰêːp mahǎː nákʰɔ̄ːn]) atawa **Kota Déwa** (hurup Arab Gundul: کوتا ديوا; Siam: กรุงเทพ *Krung Thep* [krūŋ tʰêːp]) ièlah hopstad ama kota nyang paling ngebadeg orangnya di Muang-Tai. Ni kota nglingkup 1.568,7 km2 (605,7 mi2) di Muang-Tai Tenga èn keancer-ancer ada barang 10,539 juta orang nyang ngejogrog di mari tahon 2020, sembabad ama 15,3 prosènnya deri ni negara punya penjogrog kabèhan. Ada 14 juta lebi orang (22,2 prosèn) pernah tinggal di sekenaannya Daèrah Mètropolitan Bangkok di sènsus tahon 2010, nyang ngeja Bangkok jadi kota kebina-bina alaihim, nyang bikin sintrem-sintrem kotaan laènnya di Muang-Tai jadi kiatan kaya' reécé, baè' deri ukurannya kè', ama pentingnya tu kota ama atur banda negara kè'.

## Ruju'an
Bangsat (kumpiuter)

**Bangsat** (hurup Arab Gundul: بڠست; Inggris: *bug*) ièlah atu sèmpèr rancangan di peranti keras atawa peranti alus nyang ngeja adanya kengabluan di peranti atawa program ampé-ampé ngadat, kaga' begawé kaya' biasanya. Bangsat biasanya ditemuin di peranti alus, bukan peranti keras.

## Ruju'an
Bangsat (kutu)

**Bangsat** (hurup Arab Gundul: بڠست) atawa **tumbila** (hurup Arab Gundul: تمبيلا) ièlah serangga pengombé deri beraya *[[Cimicidae]]*. Bangsat bekèn jadi macem nyang nyedot darah orang ama héwan darah anget laènnya. Bangsat demen tinggal di ruma-ruma orang, wabilhusus di balé kasur. Bangsat biasa tinggal ama ngendog di lempitan atawa kelim bolsak atawa bantal atawa laèn-laèn tempat nyang kealing-alingan. Bangsat bisa nyakot sonder korbannya pada iyeng kalu lagi dicakot, cuman tu cakotan bangsat kerasanya pas pagi-pagi ama mangkin kebina-bina pas malem-malem. Entu bisa ngeja bekas cakotan nyang bentukannya pada bèntol-bèntol ama gatel-panas di nyang kena. Bangsat juga' demen ama tempat gulem. Ni serangga pengombé nyang ngebawa' penyakit buntek, ngeja dongkol, ama ngebawa' lamatan mayosan (*alergi*). Ni héwan bengunya engas pisan nyelekèt di idung.

## Ruju'an
Bantargebang, Bekasi Kota

**Bantargebang** entu kecamatan nyang ada di Bekasi Kota.  Ni kecamatan ngejenggar ampé 1.704,00 hèktar dengen kepadetan penduduknya 2.015 orang/km2. Ada 104.405 orang nyang tinggal di mari.

## Ruju'an
Banten

**Banten** (hurup Sunda: ᮘᮔ᮪ᮒᮨᮔ᮪; Pégon: بنتٓن; Indonésia: *Banten*) entu atu propinsi di Pulo Jawa, Indonésia. Hopstad ama sintrem guwernemènnya ada di Sérang Kota. Ni propinsi – propinsi paling kulon di Pulo Jawa. Ni propinsi dulunya bagèan deri propinsi Jawa Kulon, mar ni propinsi jadi napsi-napsi semprakan tahon 2000, dengen beslit Wèt Nomer 23 Tahon 2000. Kaum aslinya entu kaum Sunda Banten nyang ada di wilayah Sérang Kabupatèn bekidul, Kabupatèn Pandèglang, Kabupatèn Lebak, èn sebagèan besar Tanggerang Kabupatèn, èn kuminitèt masarakat adat, ya'entu suku Badui nyang ngejogrog di sekiteran Gunung Kèndèng èn Leuwidamar di Kabupatèn Lebak.

## Ruju'an
Bantèng

**Bantèng** (hurup Arab Gundul: بنتڠ; nama Latèn: *Bos javanicus*) entu atu macem héwan nyang masing seberaya ama sampi èn kena dipapagin di mana-mana di Asia Kidul-wètan. Bantèng laki ama dedara gableg béda nyang kiatan danta (dua bentuk semacem): laki biasanya kulitnya rada coklat kereng atawa item, awaknya beteteng, sedeng nyang dara rada singgangan ama gableg kulit coklat mudaan. Bantèng gableg totol gedé warna puti di bokongnya. Mao nyang laki kè', mao nyang dedara kè' pada gableg badug, galibnya panjangnya 60 ampé 75 cm. Ahli èlmu biasanya masi-masi ni macem jadi tiga anakmacem: bantèng jawa, bantèng indocina, ama bantèng kalimantan. Bantèng atar biasanya gedéan kalu ketimbang bantèng nyang udah dilulutin ama orang.

## Ruju'an
Barang tudahan

**Barang tudahan** (hurup Arab Gundul: بارڠ تودهن) atawa **barang twidehan** (hurup Arab Gundul: بارڠ توديهن) atawa **ketidahan** (hurup Arab Gundul: کتيدهن) atawa **barang bekas** (hurup Arab Gundul: بارڠ بکس) entu orang punya barang perorangan nyang dijualin lagi cuman kaga' baru, masup juga' di dalemnya macem-macem logem, kecuali duit. Barang tudahan bisa diturunin, wabilhusus deri kuarga atawa kerabat, nyang istilahnya **leled-leledan** (hurup Arab Gundul: للد٢ن) atawa **lungsuran** (hurup Arab Gundul: لڠسورن).

## Ruju'an
Barbados

**Barbados** (hurup Arab Gundul: بربادوس; Inggris: *Barbados*) entu negara pulo nyang letaknya di Karaiben, di Amrik Lor. Ni negara punya hopstad St. Bridton. Ni negara jenggarnya cuman 430 km2 (166 mi2) doang. Di sono, ada barang 304.139 orang doangan nyang tinggal di mari. Adapun dia punya basa gawénya entu basa Inggris, cuman basa daèrahnya entu basa Bajan.

## Ruju'an
Barung (èlmu hayat)

**Barung** (Yunani: φῦλον *phylon*; hurup Arab Gundul: باروڠ), ada juntrungannya ama φυλή (*phyle*), entu trap penglompokan atawa trap pengrèrodan nyang di bawahnya kerajaan ama di atasnya kelas. Dalem èlmu hayat, penglompokan barung gableg dipasi bakal berapa kelompok, nya'entu: anakbarung, kelas, wangsa, beraya, jenis, èn macem.

## Ruju'an
Basa

**Basa** (hurup Arab Gundul: بهاس) ièlah kebisaan nyang orang pada bisa bakal ngobrol ama orang laèn paké tanda, tuladnya kata ama gerak-gerakan. Adapun kajian ilmiah nyang mbelajarin pasal basa digeronya èlmu basa.

## Ruju'an
Basa Anterkulonan

**Basa Anterkulonan** atawa ***Interlingue*** atawa sebelonnya *Occidental* ([oktsidenˈtaːl]), entu atu basa pemayang antérobangsa nyang dibikin tahon 1922 èn dibalik nama tahon 1949. Dia punya pembikin, Edgar de Wahl, betungsé bakal ngranggeh keajegan kaèdah basa ama sipat alamiah. Kosakatanya dialesin deri kata nyang udah ada di macem-macem basa èn tatanan penglorodan nyang maké depanan ama buntutan nyang udah ditauin.
Basa Banjar

**Basa Banjar** (hurup Arab Gundul: بهاس بنجر; Banjar: *basa Banjar*) ya'entu basa nyang dipaké ama orang Banjar di Kalimantan Kidul. Kalu katanya berapa ahli basa ni basa masup ke basa Melayu, Burné Wètan.

## Ruju'an
Basa Cerbon

**Basa Cerbon** ya'entu basa nyang dipaké di Jawa Kulon bagèan lor mulain deri Pédé, Kerawang ampé Cilamaya Kulon, Kerawang èn Cilamaya Wètan, Kerawang di Kabupatèn Kerawang, Blanakan, Subang, Pamanukan, Subang, Pusakanagara, Subang sebagèan Ciasem, Subang èn Compreng, Subang di Kabupatèn Subang, Ligung, Majalengka, Jati tujuh, Majalengka èn sebagèan Sumberdaya, Majalengka, Dawuan, Majalengka, Kasokandel, Majalèngka, Kertajati, Majalèngka, Palasah, Majalengka , Jatiwangi, Majalèngka, Sukahaji, Majalengka, Sindang, Majalengka, Leuwimunding, Majalèngka, dan Sindangwangi, Majalèngka di Kabupatèn Majalèngka ampé Cerbon Kota èn Cerbon Kabupatèn (ila bagèan kidul) serenta Losari Wètan di Kabupatèn Brebes di Propinsi Jawa Tenga. 

## Ruju'an
Basa Indonésia

**Basa Indonésia** (hurup Arab Gundul: بهاس اندونيسي; Indonésia: *bahasa Indonesia*) entu atu ragem basa Melayu nyang dikeja jadi basa resmi negara Kiblik Indonésia èn basa kongko bangsa Indonésia. Basa Indonésia punya pemakéan diresmiin seabisnya Proklamasi Kemerdékaan Indonésia diumumin, lebi pasnya seari seabis mulain belakunya wèt dasar (*konstitusi*). Di Timor Wètan, basa Indonésia punya kewontenan – basa gawé.

## Ruju'an
Basa Indonésia gaul

**Basa Indonésia gaul** (hurup Arab Gundul: بهاس اندونيسي ݢاؤل; Indonésia: *bahasa gaul*; Inggris: *Colloquial Indonesian, Indonesian slang*), atawa basa Indonésia sarian (Indonésia: *bahasa informal, bahasa sehari-hari*) entu istilah nyang nglingkup macem-macem basa setempat èn gaya bukanpakem nyang dipaké di mana-mana di Indonésia èn kaga' misti pada ngarti. Hopstad Jakarta punya basa gaul, nyang berales ama basa Betawi, entu banyak ngamprah èn dibawa'-bawa' di wasilah sional, èn dianggep secara hakèkatnya (*de facto*) jadi basa gaul Indonésia.

## Ruju'an
Basa Inggris Amrik Lor

**Basa Inggris Amrik Lor** (hurup Arab Gundul: بهاس اڠݢريس امريک لور; Inggris: *North American English*) nya'entu atu ragem basa nyang dipaké Amrik Serèkat èn Kanada, bahna sejarah ama budayanya pada sili kecangkol, gableg logat nyang medu, kosakata, ama kaèdah basa nyang medu. Mangkanya, itu ragem Amrik ama Kanada digabreg jadi atu rungkun, nama basa Inggris Amrik Lor.

## Ruju'an
Basa Itali

**Basa Itali** (hurup Arab Gundul: بهاس ايطالى; Itali: *Italiano*) nya'entu atu basa Roman nyang dipaké ama barang 70 juta orang di Itali.

## Ruju'an
Basa Jawa

**Basa Jawa** ya'entu atu basa Ostronési nyang dipaké ama orang Jawa nyang pada ngejogrog di bagian tenga èn wètannya Pulo Jawa. 

## Ruju'an
Basa Jepang

**Basa Jepang** (hurup Arab Gundul: ; ) atawa **Basa Nipong** (hurup Arab Gundul: ) entu basa rasmi di negeri kijir Jepang. Basa Jepang ada punya penyablak dengen jumblah kurang lebi 128 juta orang di seantéro dunia.Basa Jepang juga' dicablakin di berapa negeri nyang ada pernah jadi dia punya daèrah, kaya' Koréa Kidul èn Tiongkok. Enni basa juga' dicablakin di Amrik Serèkat (di Kaliporni èn Hawai) èn Brasil, gara-gara hijrahnya orang Jepang ke entu negeri. Cumanan, dia pada punya peranakan nyang disebut *nisei* () kaga' pating pentès nyablak dalem entu basa.

## Ruju'an
Basa Lao

**Basa Lao** (basa Lao: ພາສາລາວ; tuker-urup: *phasa lao*; urup Arab Gundul: بهاس لاو) entu basa nyang ada punya ayunan deri kuarga basa Kraday. Enni basa jadi basa resmi di negeri Laos. Ada logat basa Lao nyang dicablakin di daèrah Muang-Tay lor-wètan, ya'entu basa Isan. Selaèn jadi basa utama wangsa Lao, basa Lao juga jadi basa kedua bakal ètnis laènnya di daèrah negeri Laos èn daèrah Isan. Kaya' basa Tay, basa Lao ditulis paké urup Abugida. Walo kaga' dijadiin sebagé standar resmi, logat Wiang Cendana diakuin jadi logat resmi basa Lao.

## Ruju'an
Basa Mardèker

**Basa Mardèker** entu basa peranakan dasaran Portugis nyang tau ada di Jakarta. Ni basa dulunya basa aslinya orang Mardèker. Ni basa dasarannya diperkenalin pas awal-awal dijejeginnya penjogrogan Welanda di Betawi (wayah gini Jakarta). Orang Welanda pada boyongin dia punya budak deri jajahannya nyang dicedèk deri Portugis, èn itu basa peranakan Portugis jadi basa kongko (*lingua franca*) di entu kota baru. Namanya dicomot deri basa Welanda nyang artinya "orang merdéka", bahna itu budak pada dilosin rep abis ngejogrog di situ. Ni basa lama-lama keisal ama basa Betawi di pengabisan abad ke-18, sebab orang Mardèker pada kawin kisaran ama laèn kaum ampé idèntitètnya pada ilang. Cuman, barang tahon 1670, serombongan orang 150 pada mijah ke tempat nyang wayah gini digeronya peminggiran Tugu, di mana dia pada opènin dia punya basa, nyang digeronya *Papiá*, ampé 1940-an.

Catetan ni basa nyang paling gaèk entu dicatet dalem atu daptar kata nyang digemborin di Betawi tahon 1780, nama *Nieuwe Woordenschat*. Orang paling akir nyang gapa ngomong ni basa namanya Oma Mimi Abrahams nyang wapat tahon 2012 èn basanya tinggal ada di lagu-lagu lama Keroncong Moritsku (Keroncong Tugu) doang.

## Ruju'an
Basa Sunda

**Basa Sunda** (hurup Sunda: ᮘᮞ ᮞᮥᮔ᮪ᮓ; Hurup Pégon: , ) ya'entu atu basa deri rangkas basa Melayu-Polinési nyang masup ke rungkun basa Ostronési. Ni basa dipaké ama orang Sunda di Jawa Kulon.

## Ruju'an
Basa Tionghoa

**Basa Tionghoa** ya'entu atu basa nyang diomongin ama Orang Han èn kaum dikitan laènnya di Tiongkok.

## Ruju'an
Basa Toki Pona

**Basa Toki Pona** entu basa bikinan nyang dikeja ama Sonja Lang, atu orang tukang terjemah èn ahli basa deri Kanada. Rancangan awal enni basa awalnya diceplok dala (dalem jala) di tenga taon 2001. Pas taon 2014, rancangan enni basa bikinan dianggep uda suda lantaran diceploknya buku: "*Toki Pona: The Language of Good*".

Basa Toki Pona entu basa nyang ringkes, numbras ama *pijin* lantaran enni basa ngutetin pikiran di engehan èn unsur ringkes nyang ada di semua budaya.

Lang ngeja basa Toki Pona bakal bilang atu hal nyang paling banter dengen keangèlan nyang paling dikit. Basa Toki Pona cuman ada punya 14 suara èn 123 kata.

Basa Toki Pona kaga' dikeja bakal basa bantu antérobangsa. Enni basa justru banyakah kesawaban ama palsapah Tao. Wayah ngeja enni basa, Lang muguhin cara-cara pemakéannya nyang dipikir, dia ngandelin èn nongtotin jujugan Sapir-Whorf.

## Ruju'an
Basa bikinan

**Basa bikinan** (hurup Arab Gundul: بهاس بيكينن; Inggris: *constructed language* atawa pèndèknya *conlang*) nya'entu basa nyang kata-kata ama kaèdahnya dibikin ama orang atawa berapa paguyuban kecit.

## Ruju'an